b'\n_START_ARTICLE_\nIoannis Kapodistrias\n_START_SECTION_\nKarjeros prad\xc5\xbeia\n_START_PARAGRAPH_\nIoannis Kapodistrias gim\xc4\x97 1776 m. vasario 11 d. Kerkyroje (Kerkyros sala), tuo metu priklausiusiai Venecijos Respublikai. Jo t\xc4\x97vas, Antonijos Kapodistrias, XIV a. \xc4\xaf Kerkyr\xc4\x85 atsik\xc4\x97l\xc4\x99 gyventi i\xc5\xa1 Koperio (it. Capodistria), i\xc5\xa1eivi\xc5\xb3 palikuonis, buvo Venecijos vyriausyb\xc4\x97s tarnautojas. I. Kapodistrias baig\xc4\x97 Paduvos universiteto (it. Universita Degli Studi Di Padova) medicinos ir filosofijos kursus. Nuo 1797 m. gimtojoje Kerkyroje vert\xc4\x97si gydytojo praktika._NEWLINE_1799 m. sal\xc4\x85 u\xc5\xbe\xc4\x97mus rusams ir turkams, buvo paskirtas karo ligonin\xc4\x97s direktoriumi. 1802 m. \xc4\xafk\xc5\xabr\xc4\x97 \xe2\x80\x9eNacionalin\xc4\x99 Medicinos asociacij\xc4\x85\xe2\x80\x9c. 1803 m. paskirtas Jonijos sal\xc5\xb3 (Septyni\xc5\xb3 sal\xc5\xb3 Respublika) valstyb\xc4\x97s sekretoriumi u\xc5\xbesienio reikalams. 1807 m. paskirtas policijos vir\xc5\xa1ininku.\n_START_SECTION_\nSugr\xc4\xaf\xc5\xbeimas \xc4\xaf Graikij\xc4\x85\n_START_PARAGRAPH_\nI. Kapodistriaus gyvenimo \xc5\xbdenevoje periodas yra ma\xc5\xbeai \xc5\xbeinomas. Kaip graik\xc5\xb3 patriotas, jis daug prisid\xc4\x97jo \xc5\xbdenevos Antikin\xc4\x97se Graikijos kult\xc5\xabros komiteto darbe, kuris kartu su Pranc\xc5\xabzijos komitetu rinko graikams pinigus, tiek\xc4\x97 ginklus ir maisto produktus. 1827 m. baland\xc5\xbeio 1 d. Trizinoje (gr. \xce\xa4\xcf\x81\xce\xbf\xce\xb9\xce\xb6\xce\xae\xce\xbd) (miestelis Peloponeso rytuose) atsidar\xc4\x97 nacionalinis graik\xc5\xb3 kongresas ir baland\xc5\xbeio 11 d. \xc4\xaf Graikijos vadovo (prezidento) post\xc4\x85 septyneriems metams buvo i\xc5\xa1rinktas I. Kapodistrias (Oficialiai prezidento institucija Pirmosios Graikijos Respublikos laikotarpiu nebuvo sukurta). Naujasis vadovas \xc4\xaf Graikij\xc4\x85 atvyko 1828 m. saus\xc4\xaf. Iki to jis va\xc5\xbein\xc4\x97jo po Europ\xc4\x85, rinko paskolas naujos valstyb\xc4\x97s i\xc5\xbedui._NEWLINE_Savo kalboje graik\xc5\xb3 tautai I. Kapodistrias pa\xc5\xbead\xc4\x97jo teising\xc4\x85 \xc5\xa1alies valdym\xc4\x85, apsaugoti \xc5\xa1alies gyventojus nuo anarchijos ir pra\xc5\xa1\xc4\x97 suteikti jam galimyb\xc4\x99 palaipsniui \xc4\xafvykdyti nacionalin\xc4\xaf ir politin\xc4\xaf \xc5\xa1alies atgimim\xc4\x85._NEWLINE_1828 m. baland\xc5\xbeio 26 d. prasid\xc4\x97j\xc4\x99s Rusijos-Turkijos karas (1828\xe2\x80\x931829 m.) ir tapo pagrindiniu i\xc5\xa1oriniu faktoriumi, s\xc4\x97kmingam Graikijos nacionaliniam i\xc5\xa1sivadavimui. Jau 1830 m. nepriklausomoje Graikijoje buvo sukurta reguliari armija, \xc4\xafkurtas nacionalinis bankas, buvo prad\xc4\x97ta \xc5\xbeem\xc4\x97s reforma, pertvarkytos teisin\xc4\x97 ir \xc5\xa1vietimo sistemos ir vasario 3 d. Londono protokole, Anglija, Pranc\xc5\xabzija bei Rusija pripa\xc5\xbeino naujos valstyb\xc4\x97s sienas.\n_START_SECTION_\n\xc5\xbd\xc5\xabtis\n_START_PARAGRAPH_\nI. Kapodistriaus vedama politika, jo vakarieti\xc5\xa1kas po\xc5\xbei\xc5\xabris suk\xc4\x97l\xc4\x97 didel\xc4\x99 konfrontacij\xc4\x85 tarp buvusi\xc5\xb3 nepriklausomyb\xc4\x97s kov\xc5\xb3 karinink\xc5\xb3, kapiton\xc5\xb3 aplinkos, toki\xc5\xb3 kaip T. Kolokotronio, kurie nenor\xc4\x97jo prarasti \xc4\xaftakos vald\xc5\xbeioje. Prie\xc5\xa1\xc5\xb3 tarpe buvo ir anarchisto Petrobejaus Mavromichalio, kuris buvo pasodintas \xc4\xaf kal\xc4\x97jim\xc4\x85, \xc5\xa1eima. Jo s\xc5\xabn\xc5\xabs Georgijus ir Konstantinas 1831 m. spalio 9 d. u\xc5\xbepuol\xc4\x97 ir nu\xc5\xbeud\xc4\x97 I. Kapodistri\xc4\x85, likus keliems \xc5\xbeingsniams iki \xc5\xa0v. Spiridono cerkv\xc4\x97s Nafplijuje. Konstantino i\xc5\xa1\xc5\xa1auta kulka pataik\xc4\x97 \xc4\xaf cerkv\xc4\x97s sien\xc4\x85, kurios \xc5\xbeym\xc4\x97 yra matoma ir \xc5\xa1iandiena. Paskui durklu d\xc5\xabr\xc4\x97 I. Kapodistriui \xc4\xaf pilv\xc4\x85, o Georgijus \xc5\xa1ov\xc4\x97 \xc4\xaf galv\xc4\x85._NEWLINE_I. Kapodistriaus darbus t\xc4\x99s\xc4\x97 jo jaunesnis brolis Augustinos, kuris chaoso apimt\xc4\x85 \xc5\xa1al\xc4\xaf vald\xc4\x97 tik \xc5\xa1e\xc5\xa1is m\xc4\x97nesius._NEWLINE_I. Kapodistrias buvo i\xc5\xa1skirtinio proto ir gabum\xc5\xb3 \xc5\xbemogus. Vis\xc4\x85 savo laisvalaik\xc4\xaf skyr\xc4\x97 filosofijai, pedagogikai, politikai. Jis buvo \xc5\xbeinomas ne tik diplomatin\xc4\x97je aplinkoje, tur\xc4\x97jo protingo ir i\xc5\xa1silavinusio \xc5\xbemogaus reputacij\xc4\x85, buvo mokslo ir meno mecenatas. Jis buvo pla\xc4\x8diai \xc5\xbeinomas literat\xc5\xb3 tarpe, kartu su A. Pu\xc5\xa1kinu, V. \xc5\xbdukovskiu priklaus\xc4\x97 literat\xc5\xabros draugijai \xe2\x80\x9eArzamas\xe2\x80\x9c.'